Sotsiaalministeerium

Nr 4-03-26, 26.03.2024

**Muudatus- ja täiendusettepanekud magusate jookide maksu eelnõusse**

Eesti Hambaarstide Liit (EHL) tänab sisuka arutelu eest 20. märtsil 2024. Toetame magusate jookide maksustamist ning kõigi teiste tervishoiuvaldkonna esindajate seisukohti maksu vajalikkuse osas. Leiame, et antud küsimuses tuleb eeskätt kuulata tervishoiuspetsialiste, kes inimeste ebatervislike valikute tagajärgi igapäevaselt näevad ning lahendada püüavad.

Ühtlasi juhib EHL tähelepanu, et ministeeriumi avalikus kommunikatsioonis on magustatud joogi tarbimisega suutervisele põhjustatavat kahju kajastatud liiga vähe. Pudel-kaks magusat jooki päevas ei pruugi põhjustada ülekaalu või diabeeti, küll aga hambakaariest, sest enamasti ei tarbita jooki korraga vaid lonksudena päeva jooksul, mis ei anna hammastele võimalust loomulikult remineraliseeruda, toites samal ajal katubaktereid. Hambaravi on kõige suurema omaosalusega tervishoiuteenus ning ravimata suu- ja hambahaigused põhjustavad arvukalt probleeme üldtervisega. Seda enam tuleks riiklikus avalikus kommunikatsioonis rääkida suutervisest, mitte pelgalt ülekaalust.

Eelnevast tulenevalt on EHLi ettepanekud seaduseelnõusse järgnevad:

1. Soovitame maksustada kõiki jooke, mis sisaldavad vabu suhkruid, sh magustatud piimajooke ja 100% naturaalseid mahlasid. Suutervise seisukohast pole oluline, milline on suhkruallikas, kõik mõjuvad pikaajalisel tarbimisel ühtviisi halvasti. Samuti on nendes jookides sisalduv suhkur seotud kõikide teiste terviseriskidega, mida on korduvalt nimetatud – diabeet, ülekaal jpm.
2. Maksust laekuv tulu tuleb suunata suu- ja hambahaiguste ennetusse, näiteks laste ja nende vanemate nõustamine suuhügieeni ja tervisliku toitumise osas. Lisaks tuleb maksuraha suunata riiklikesse tervise edenduse programmidesse ja teavitustegevustesse, sest efektiivne ennetus on kestlik, süsteemne ja üle-riigiline tegevus, mis lisaks inimeste harimisele tekitab mõtteviisi ja loob keskkonna, kus tervislike valikute tegemine on esimene eelistus, lihtne ja tavapärane.
3. Populariseerida ja soodustada tuleb puhta vee joomist, abistavaks meetmeks võiks olla gaseerimata ja maitsestamata vee käibemaksu alandamine.
4. Liitume WHO soovitusega siduda maksumäärad inflatsiooni ja sissetulekute suurenemisega, et maksumõju jääks ajas püsima.
5. Maksumäärad peavad olema piisavalt kõrged, et tooksid tervisekasu, kuid ei suunaks tarbijaid piirikaubandusega tegelema. Toetame WHO välja pakutud seisukohta, et tarbijale võiks hind tõusta vähemalt 20%.
6. Soovitame kaaluda reklaamipiiranguid avalikes kanalites ja müügikohtades.

Lugupidamisega

/Allkirjastatud digitaalselt/

Katrin Metstak

President

Eesti Hambaarstide Liit